Wallaby in dronkbestuur-ongeluk | Netwerk24
Wallaby in dronkbestuur-ongeluk
Die Australiese haker Tolu Latu, wat in 2019 weens 'n dronkbestuurvoorval deur die Waratahs geskors is, herhaal skynbaar dieselfde foute by sy nuwe span, Stade Francais.
Die Wallaby-haker Tolu Latu het skynbaar 'n alkoholprobleem. Foto: Getty Images
Dié Franse klub sê in 'n verklaring Latu "was Sondag in 'n motorongeluk en het materiële skade veroorsaak".
Latu (28) het volgens die Franse nuusbronne RTL en L'Équipe alkohol gebruik, agter die stuurwiel van sy motor aan die slaap geraak en na bewering teen verskeie geparkeerde voertuie gebots.
Hy is na die hospitaal geneem vir behandeling en later deur die polisie van dronkbestuur aangekla.
Stade Francais sê dit is noodsaaklik om met die speler te vergader voordat enige verdere stappe gedoen word.
Latu, wat in Tonga gebore is, het 15 toetse vir die Wallabies gespeel en het hom ná afloop van die Wêreldbekertoernooi in 2019 by die Top14-klub aangesluit.
Die Waratahs het hom destyds geskors nadat die polisie 'n besope Latu aan die slaap agter die stuurwiel by 'n verkeerslig in Sydney gevind het. Latu het versuim om die span of sy destydse afrigter Daryl Gibson van die voorval in te lig.
Tolu Latu, talonneur de l'équipe professionnelle, a été impliqué dans un accident de la circulation occasionnant des dégâts matériels ce dimanche [...] ??#SFParis